ลงทุนบจ.เซ็ทอะวอร์ดมีกำไร
พบสถิติไม่เคยทำให้ผิดหวังสะสมช่วงวิกฤตขยายเท่าตัว
21 ธ.ค. 2554

พบสถิติไม่เคยทำให้ผิดหวังสะสมช่วงวิกฤตขยายเท่าตัว
ตลท.เผยสถิติหากนักลงทุนซื้อหุ้น บจ.ที่ได้รางวัลเซ็ทอะวอร์ด ในระยะยาวและกล้าสะสมสวนทางช่วงเกิดวิกฤต จะได้อัตราผลตอบแทนสูง 
นายชนิตร ชาญชัยณรงค์ รองผู้จัดการ สายงานผู้ออกหลักทรัพย์และบริษัทจดทะเบียน ตลาดหลักทรัพย์แห่งประเทศไทย (ตลท.) เปิดเผยว่า จากการเก็บสถิติตั้งแต่ปี 2546 ที่มีการประกาศรางวัลเซ็ทอะวอร์ด เป็นต้นมา พบว่าหากนักลงทุนได้ลงทุนบริษัทจดทะเบียน (บจ.) ที่ได้รับรางวัลยอดเยี่ยมในรางวัลใดรางวัลหนึ่งใน 4 ประเภทของเซ็ทอะวอร์ด จะให้อัตราผลตอบแทนที่ดีในระยะยาว โดยหากบจ.ใดได้รางวัลตั้งแต่ปีแรกๆ ก็จะให้อัตราผลตอบแทนเฉลี่ยที่สูงกว่า บจ.ที่เพิ่งรับรางวัลไม่กี่ปีที่ผ่านมา 
นอกจากนี้ ยังพบว่าปี 2551ซึ่งเป็นปีที่เริ่มเกิดวิกฤตทางการเงินในสหรัฐ แต่หากนักลงทุนกล้าตัดสินใจสวนทางซื้อหุ้น บจ.ที่ได้รับรางวัลเซ็ทอะวอร์ด ก็ถือว่าให้อัตราผลตอบแทนที่โดดเด่นอยู่ในระดับที่มากกว่า 100% 
จากผลสถิติดังกล่าวสะท้อนให้เห็นว่า รางวัลเซ็ทอะวอร์ดนอกจากจะเป็นตัวสะท้อนที่ดีแล้ว เพราะบริษัทที่ได้รับรางวัลจะมีผลประกอบการดี มีความโปร่งใส และความสามารถของผู้บริหาร การรับผิดชอบต่อผู้ถือหุ้นและต่อสังคม เท่ากับว่า บจ.ดังกล่าวได้ผ่านการคัดเลือกจากคณะกรรมการที่ทรงคุณวุฒิมาแล้ว และเมื่อประกอบกับสถิติที่มีอยู่จึงเป็นทางเลือกที่ดีให้กับนักลงทุนทางหนึ่ง
อย่างไรก็ดี ตั้งแต่ปี 2546 มีเพียงธนาคารกสิกรไทย (KBANK) และบริษัท ปตท. (PTT) ที่ได้รับรางวัลครบทั้ง 4 ประเภทรางวัลคือ บจ.ที่มีผลการดำเนินงานยอดเยี่ยม รายงานบรรษัทภิบาลดีเด่นบจ.ดีเด่นด้านนักลงทุนสัมพันธ์และ บจ.ดีเด่นด้านซีเออาร์ 
สำหรับรางวัล บจ.ดีเด่นด้านนักลงทุนสัมพันธ์ ปี 2553 จนถึงวันที่ 16 ธ.ค.ที่ผ่านมา มีผลตอบแทนติดลบ 16% มาจากเหตุผล 2 ประการ คือ 1.ภาวะของตลาดช่วงแจกรางวัลเดือน พ.ย. 2553 อยู่ในช่วงสดใส ส่วนใหญ่การคาดการณ์ผลประกอบการในช่วงนั้นก็ดี จึงส่งผลให้ราคาที่นักลงทุนให้กับหุ้นของบริษัทสูงตามไปด้วย 2.เป็นผลจากแนวโน้มผลประกอบการชะลอตัวจากเศรษฐกิจโลกชะลอตัว อีกทั้งเหตุการณ์น้ำท่วมทำให้วิตกกังวลถึงผลประกอบการ ซึ่ง บจ. 2 ใน 3 แห่ง ที่ได้รับรางวัลมีการเปลี่ยนแปลงของราคาติดลบและอยู่ในหมวดเสี่ยงต่อผลประกอบการชะลอตัว และทำให้นักลงทุนให้ราคาหุ้นเหล่านี้ลดลงมา ส่วนรางวัลเซ็ทอะวอร์ดปีนี้จะประกาศขึ้นในวันที่ 22 ธ.ค.นี้